**D ô v o d o v á s p r á v a**

**A. Všeobecná časť**

Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Martina Bajo Holečková a Marián Viskupič.

**Cieľom navrhovanej úpravy je predĺženie obdobia poskytovania peňažného príspevku na opatrovanie o tri mesiace; tzn. na štyri kalendárne mesiace nasledujúce po mesiaci, v ktorom zomrela fyzická osoba s ťažkým zdravotným postihnutím, o ktorú sa poberateľ peňažného príspevku na opatrovanie staral. Uvedené sa nebude vzťahovať na poberateľov starobného dôchodku, osoby, ktoré sú poistené v nezamestnanosti alebo osoby, ktoré sú poberateľom dávky v nezamestnanosti; týmto osobám sa príspevok na opatrovanie bude vyplácať tak, ako doteraz.**

Podľa v súčasnosti platného znenia novelizovaného zákona sa v prípade úmrtia opatrovanej osoby s ťažkým zdravotným postihnutím poskytne príspevok na opatrovanie za celý kalendárny mesiac, v ktorom opatrovaná osoba s ťažkým zdravotným postihnutím zomrela, ako aj za nasledujúci kalendárny mesiac. Predmetné ustanovenie má tak slúžiť ako istá forma sociálnej ochrany poberateľa príspevku, ktorý môže byť na ňom existenčne závislý, najmä ak nemá príjem zo zamestnania a nie je poberateľom dôchodku. Súčasná dĺžka cca jedného mesiaca sa javí ako nedostatočná, a preto sa navrhuje jej predĺženie na štyri kalendárne mesiace. V tomto kontexte je potrebné uviesť, že poberateľ peňažného príspevku na opatrovanie nie je titulom opatrovania poistený v nezamestnanosti, a teda po skončení opatrovania (napr. z dôvodu úmrtia osoby s ťažkým zdravotným postihnutím) nemá nárok na dávku v nezamestnanosti. Poberateľ peňažného príspevku na opatrovanie nie je ani povinne nemocensky poistený a nevzťahuje sa naňho ani garančné a úrazové poistenie. Poberateľ peňažného príspevku však môže byť poistený z iného titulu (napr. zamestnanie na čiastočný úväzok).

Samotné opatrovanie znamená úplnú pomoc pri bežných denných úkonoch osoby s ťažkým zdravotným postihnutím, ktorá ich nevie vzhľadom na svoje postihnutie zvládnuť, a to s prihliadnutím na základný účel opatrovania, t. j. zabezpečiť každodenne pomoc fyzickej osobe s cieľom zotrvať v domácom prostredí.

Cieľom predloženej novely zákona je umožniť poberanie peňažného príspevku na opatrovanie po úmrtí opatrovanej fyzickej osoby s ťažkým zdravotným postihnutím po dobu štyroch mesiacov po mesiaci, v ktorom opatrovaná osoba zomrela. Uvedené sa nebude vzťahovať na poberateľov starobného dôchodku, osoby, ktoré sú poistené v nezamestnanosti a osoby, ktoré sú poberateľmi dávky v nezamestnanosti. Osobám, ktoré sú poberateľmi dávky v nezamestnanosti, osoby, ktoré sú poistené v nezamestnanosti alebo sú poberateľmi starobného dôchodku, sa bude peňažný príspevok vyplácať v doterajšom režime, tzn. do konca kalendárneho mesiaca, v ktorom opatrovaná osoba zomrela plus jeden mesiac.

Predkladaný návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať negatívny vplyv na verejné financie. Návrh zákona nemá negatívny vplyv na podnikateľské prostredie, nemá negatívny vplyv na životné prostredie ani nemá vplyv na informatizáciu spoločnosti. Návrh bude mať pozitívny sociálny vplyv a pozitívny vplyv na manželstvo, rodičovstvo a rodinu. Návrh nemá vplyvy na služby verejnej správy pre občana.

**B. Osobitná časť**

**K čl. I**

**K bodu 1**

Navrhuje sa doplnenie súčasného znenia. Ak opatrovaná fyzická osoba s ťažkým zdravotným postihnutím zomrie, predĺži sa u poberateľa doba poberania peňažného príspevku na opatrovanie na štyri kalendárne mesiace nasledujúce po kalendárnom mesiaci, v ktorom opatrovaná osoba zomrela. Uvedené sa nebude vzťahovať na poberateľov starobného dôchodku, nebude sa vzťahovať na osoby, ktoré sú poistené v nezamestnanosti alebo osoby, ktoré sú poberateľom dávky v nezamestnanosti; týmto osobám sa príspevok na opatrovanie bude vyplácať tak ako doteraz tzn. do konca kalendárneho mesiaca, v ktorom opatrovaná osoba zomrela plus jeden mesiac.

**K bodu 2**

Navrhuje sa štandardné prechodné ustanovenie, podľa ktorého ak opatrovaná osoba zomrela pred účinnosťou novely zákona (tzn. do 31. augusta 2025), tak osobe, ktorá zomrelého opatrovala, sa bude príspevok vyplácať podľa doterajšej úpravy, teda iba jeden mesiac nasledujúci po mesiaci, v ktorom opatrovaná osoba zomrela.

**K čl. II**

Navrhuje sa nadobudnutie účinnosti predkladaného návrhu zákona na 1. septembra 2025.